บทคัดย่อ

 องค์การบริหารส่วนตำบลหนองแวง อำเภอสมเด็จ จังหวัดกาฬสินธุ์ ได้สำรวจสภาพปัญหาปัจจุบันตามชีวิตที่ดำรงอยู่ของประชาชน และความต้องการของประชาชนตำบลหนองแวงตามความเป็นจริงในการดำรงชีวิต ภายใต้สภาพสังคมชนบท ที่มีความรักใคร่ กลมเกลียว ช่วยเหลือ เกื้อกูลกัน ยึดโยงความเป็นญาติร่วมบ้าน ภายใต้การดำเนินชีวิตตามแนวทางหลักปรัชญาเศรษฐกิจพอเพียง เพื่อความอยู่รอดและเพื่อสร้างอนาคตให้กับคนในครอบครัว

 ธรรมนูญสุขภาพตำบลหนองแวง จัดทำขึ้นโดยคณะกรรมการเสริมพลังการขับเคลื่อนสู่การจัดทำธรรมนูญสุขภาพระดับตำบลหนองแวง ที่เกิดจากการรวมตัวของภาคีเครือข่ายภาคประชาชน ภาครัฐ และภาควิชาการมหาวิทยาลัยกาฬสินธุ์ คณะทำงานประกอบด้วยกำนัน ผู้ใหญ่บ้าน ผอ.กอง สมาชิกสภาเทศบาล และภาคประชาชน องค์การบริหารส่วนตำบลหนองแวงใช้แบบสอบถามเป็นเครื่องมือหาความต้องการของประชาชนในพื้นที่ เพื่อเป็นแนวทางในการพัฒนาธรรมนูญสุขภาพตำบล โดยใช้กระบวนการประชาคมสร้างการมีส่วนร่วมครอบคลุมทุกหมู่บ้าน

 จากการสำรวจสภาพปัญหาเบื้องต้นของประชาชนคนตำบลหนองแวง พบประเด็นปัญหาทั้งหมด 8 หัวข้อ ได้แก่ 1. การใช้สารเคมี 2. การทะเลาะวิวาท 3. การขับรถชิ่ง 4. การดื่มสุรา 5. การทิ้งขยะ 6. ยาเสพติด 7. การเล่นการพนัน 8. ปัญหาอื่นๆ และได้มีการนำประเด็นปัญหาทั้งหมดมาร่วมกันถอดบทเรียน ร่วมกันของภาคีเครือข่าย และได้สรุปธรรมนูญสุขภาพตำบลหนองแวงในประเด็นหัวข้อการจัดการขยะ ซึ่งสาเหตุมาจากพฤติกรรมของคนในชุมชน เช่นการใช้ขยะประเภทพลาสติกมากขึ้น มักง่าย ไม่มีวินัย ตรงไหนทิ้งตรงนั้น

 องค์การบริหารส่วนตำบลยังไม่ได้ประกาศใช้ธรรมนูญสุขภาพตำบล อยู่ในช่วงดำเนินการประกาศใช้ โดยผลจากโครงการเสริมพลังขับเคลื่อนสุขภาวะสู่การจัดทำธรรมนูญสุขภาพระดับตำบลหนองแวง เกิดเป็นนวัตกรรมด้านสุขภาพที่เป็นรูปธรรม โดยธรรมนูญสุขภาพตำบลหนองแวงแบ่งออกเป็น 4 หมวด ดังนี้ หมวดที่1 ด้านพฤติกรรม หมวดที่2 ด้านสิ่งแวดล้อม หมวดที่3 ด้านระบบกลไก หมวดที่4 ด้านศักยภาพ โดยจะพัฒนาให้มีการนำเข้าสู่แผนพัฒนาตำบลขององค์การบริหารส่วนตำบลหนองแวงต่อไป

 ข้อเสนอแนะ เพื่อให้เกิดประสิทธิผลในการดำเนินงานอย่างยั่งยืน ควรมีการดำเนินงานเพื่อติดตามการดำเนินงานอย่างต่อเนื่อง ร่วมกับภาคีเครือข่าย และผลักดันให้เกิดข้อบัญญัติของท้องถิ่น ให้สามารถมีผลบังคับใช้ต่อไป

-1-

**1. ชื่อผลงาน** ธรรมนูญสุขภาพตำบลหนองแวง

**2. ชื่อผู้วิจัย** นางสาวกมลรัตน์ ชื่นช้อย ตำแหน่ง นักวิชาการสาธารณสุข

**3. หลักการและเหตุผล**

 สุขภาวะ หมายถึง การดำรงชีพของบุคคลอย่างมีสุข ทั้งกาย และ จิต อาจกล่าวได้ว่าไม่ใช่เพียงไม่มีโรคภัยไข้เจ็บ แต่รวมถึงการมีชีวิตที่มีร่างกายแข็งแรง จิตแข็งแรง มีความสุขอยู่ในสังคมโลกในปัจจุบัน ซึ่งมีการเปลี่ยนแปลงต่าง ๆ เกิดขึ้นอย่างรวดเร็ว บางอย่างที่เกิดขึ้นก่อให้เกิดภาวะคุกคามต่อสุขภาวะของคนไทยเกิดเป็นปัญหาด้านสุขภาพ มลภาวะที่เกิดขึ้นการเปลี่ยนแปลงที่เกี่ยวกับอาหาร วิถีชีวิต ค่านิยมและวัฒนธรรมที่เปลี่ยนไป ล้วนแล้วแต่ก่อให้เกิดปัญหาสุขภาพตามมาทั้งสิ้น ก่อให้เกิดโรคภัยไข้เจ็บ เช่น เกิดโรคเอดส์ โรคความดันโลหิตสูง โรคหัวใจขาดเลือด ฯลฯ เกิดอุบัติภัยสูงขึ้น เป็นต้น มีโรคหลายโรคที่อาจป้องกันหรือสามารถลดอัตราเสี่ยงลงได้ ซึ่งต้องการความร่วมมือร่วมใจจากหลายๆฝ่ายช่วยการสร้างเสริมสุขภาพให้กับสังคม ดังคำที่ว่า “สุขภาพดีไม่มีขายถ้าอยากได้ต้องทำเอง”

 ธรรมนูญสุขภาพ หมายถึง กฎกติกา ข้อตกลงร่วมกันของคนในชุมชนโดยชุมชนกำหนดขึ้นเอง ประเมินกันเองในชุมชน แล้วนำมาใช้เพื่อให้เกิดความสุขของคนในชุมชนไม่ใช่แค่เรื่องการเจ็บป่วยทางร่างกาย แต่หมายรวมถึงความสุขในทุกๆด้านทั้งร่างกาย จิตใจ จิตสังคม และจิตวิญญาณ

 สำนักงานหลักประกันสุขภาพแห่งชาติได้มีแนวนโยบายในการที่จะให้ทุกพื้นที่มีการกำหนดกรอบ ทิศทาง กฎ กติกา ร่วมกันในการดำเนินงานขับเคลื่อนสุขภาวะสู่การจัดทำธรรมนูญสุขภาพในระดับท้องถิ่นหรือพื้นที่ โดยจังหวัดกาฬสินธุ์ได้กำหนดพื้นที่นำร่องในการจัดทำธรรมนูญสุขภาพตำบล จำนวน 10 แห่ง ซึ่งองค์การบริหารส่วนตำบลหนองแวงได้รับคัดเลือกเป็นพื้นที่นำร่อง ให้มีการจัดทำธรรมนูญสุขภาพในระดับท้องถิ่นหรือพื้นที่

 องค์การบริหารส่วนตำหนองแวงเล็งเห็นความสำคัญของปัญหาด้านสุขภาพของคนในตำบลทุกคน ทุกกลุ่มเป้าหมาย เพื่อส่งเสริมสุขภาพ และทุกภาคส่วนได้เข้ามีส่วนร่วมในการกำหนดแนวทางการสร้างเสริมสุขภาพ มีการช่วยเหลือกัน เกื้อกูลกัน เป็นความสุขที่เกิดจากการให้ที่ไม่หวังผลตอบแทน ร่วมกันสร้างสุขภาพตนเอง ครอบครัว ชุมชน เพื่อมุ่งสู่ตำบลสุขภาวะ จากความเข้าใจ ความสามัคคี ด้วยวิถีประชาธิปไตย จรรโลงเอกลักษณ์มรดกทางวัฒนธรรม รักษาธรรมชาติและสิ่งแวดล้อม โดยอาศัยพื้นฐานทางจริยธรรม คุณธรรม หลักปรัชญาเศรษฐกิจพอเพียง จึงได้จัดทำโครงการนี้ขึ้น

**4. วัตถุประสงค์**

 4.1 เพื่อให้เกิดการสร้างเสริมสุขภาพ มีการช่วยเหลือเกื้อกูลกัน ร่วมกันสร้างสุขภาพตนเอง ครอบครัว ชุมชน เพื่อมุ่งสู่ตำบลสุขภาวะ

-2-

 4.2 เพื่อใช้ธรรมนูญสุขภาพตำบลฯ เป็นเครื่องมือในการส่งเสริมการมีส่วนร่วมของภาคีเครือข่ายในการจัดการสุขภาพชุมชน

 4.3 เพื่อให้เกิดกฎ กติกา มาตรการทางสังคมที่มีการบังคับใช้อย่างชัดเจนหลายประเด็น

**5. เป้าหมาย**

 ประชาชนทุกคนในตำบลหนองแวง อำเภอสมเด็จ จังหวัดกาฬสินธุ์

**6. ขั้นตอนดำเนินการ**

 6.1 ศึกษาดูงาน แลกเปลี่ยนเรียนรู้ และนำประเด็นต่างๆกลับมาถอดบทเรียนให้ตัวแทนจากหน่วยงาน กลุ่ม องค์การต่างๆในชุมชนที่เกี่ยวข้องได้ร่วมกันเรียนรู้ ปรับแนวคิดในเรื่องธรรมนูญสุขภาพให้เป็นไปในแนวทางเดียวกัน

 6.2 แต่งตั้งคณะกรรมการขับเคลื่อนธรรมนูญชุมชน กำหนดบาทบาทและแกนนำในแต่ละฝ่ายให้ชัดเจน

 6.3 ประชุมภาคีเครือข่าย (ผู้นำชุมชน ผอ.รร. อสม. รพ.สต. ส.อบต. ปราชญ์ชาวบ้าน ตัวแทนจากกลุ่มต่างๆ ฯลฯ) ถอดบทเรียน ปรับแนวคิด สร้างความเข้าใจเกี่ยวกับธรรมนูญสุขภาพ เพื่อเตรียมความพร้อมลงพื้นที่ปรับความเข้าใจแก่ชุมชน

 6.4 นำแบบสอบถามที่ผู้นำหมู่บ้านรวบรวมมาตรวจสอบความครบถ้วน ถูกต้องของแบบสอบถาม จากนั้นดำเนินการวิเคราะห์ข้อมูลเพื่อจัดลำดับความสำคัญของปัญหา

 6.5 คณะทำงานขับเคลื่อนธรรมนูญสุขภาพร่วมกันกำหนดวิสัยทัศน์จากปัญหา

 6.6 จัดทำร่างธรรมนูญสุขภาพฯ จากการนำปัญหาและความต้องการของประชาชนในพื้นที่เป็นแนวทางในการจัดทำร่าง

 6.7 จัดเวทีประชาคม ประชาพิจารณ์ แสดงความคิดเห็น เพื่อรับร่างธรรมนูญสุขภาพฯ

 6.8 แก้ไขร่างธรรมนูญสุขภาพฯ ให้เป็นฉบับสมบูรณ์

 6.9 ประกาศใช้ธรรมนูญสุขภาพตำบลฯ

**7. ตัวชี้วัด**

 7.1 คนตำบลหนองแวงเกิดการสร้างเสริมสุขภาพ มีการช่วยเหลือเกื้อกูลกันของคนในชุมชน

 7.2 เกิดธรรมนูญสุขภาพตำบลในการส่งเสริมและสร้างภาคีเครือข่ายในการจัดการขยะในชุมชน

 7.3 เกิดกฎ กติกา มาตรการทางสังคมที่ชัดเจน และเกิดการปฏิบัติไปในทิศทางเดียวกันของคนในชุมชน

-3-

 7.4 ปริมาณขยะในชุมชนลดลง และไม่มีการทิ้งขยะภายในบริเวณชุมชน

**8. ผลที่คาดว่าจะได้รับ**

 8.1 เกิดการสร้างเสริมสุขภาพ มีการช่วยเหลือเกื้อกูลกัน ร่วมกันสร้างสุขภาพตนเอง ครอบครัว ชุมชน มุ่งสู่ตำบลสุขภาวะ

 8.2 ใช้ธรรมนูญสุขภาพตำบลฯ เป็นเครื่องมือในการส่งเสริมการมีส่วนร่วมของภาคีเครือข่ายในการจัดการสุขภาพชุมชน

 8.3 เกิดกฎ กติกา มาตรการทางสังคมที่มีการบังคับใช้อย่างชัดเจนหลายประเด็น

**9.ผลการดำเนินงาน**

เกิดเป็นธรรมนูญสุขภาพตำบลหนองแวง โดยแบ่งเป็น 4 หมวด ดังนี้

 **หมวดที่1 ด้านพฤติกรรม**

 9.1 คนตำบลหนองแวงจะร่วมกันรณรงค์ใช้ตะกร้าหรือถุงผ้าแทนการใช้ถุงพลาสติก

 9.2 คนตำบลหนองแวงจะร่วมกับหน่วยงานที่เกี่ยวข้องประชาสัมพันธ์ข้อมูล ข่าวสาร เกี่ยวกับข้อตกลงในการจัดการขยะผ่านหอกระจายข่าวของแต่ละหมู่บ้านเพื่อสร้างความเข้าใจและมีส่วนร่วมกับคนในตำบล

 **หมวดที่2 ด้านสิ่งแวดล้อม**

9.3 คนตำบลหนองแวงจะร่วมกันจัดพื้นที่สำหรับทิ้งขยะให้ถูกต้อง ปลอดภัยกับชุมชน

 9.4 คนตำบลหนองแวงจะร่วมกันปรุงปรุงสภาพแวดล้อมให้มีความสะอาดทั้งหลังบ้าน หน้าบ้าน ให้น่าอยู่และน่ามอง

 9.5 คนตำบลหนองแวงจะร่วมกับองค์การบริหารส่วนตำบลหนองแวงร่วมกันสอดส่องดูแลไม่ให้มีการทิ้งขยะในบริเวณชุมชนอันจะนำไปสู่ทำให้ชุมชนไม่สะอาด เกิดขยะในชุมชน

 **หมวดที่3 ด้านระบบกลไก**

 9.6 คนตำบลหนองแวงร่วมกับหน่วยงานที่เกี่ยวข้องจัดตั้งกองทุนขยะตำบลเพื่อเป็นหน่วยในการประสานงานกับผู้ประกอบการรับซื้อขยะ

 - (กองทุนจิตอาสาท้องถิ่นรักษ์โลก หมู่ 1 , 9 , 16)

 9.7 คนตำบลหนองแวงและหน่วยงานที่เกี่ยวข้องร่วมกันกำกับ ติดตาม มาตรการควบคุมการจัดการขยะให้เกิดผลรูปธรรม หากมีการฝ่าฝืนให้มีการตักเตือน ให้คำแนะนำ เพื่อนำไปสู่การปฏิบัติที่ถูกต้อง

-4-

 9.8 คนตำบลหนองแวงจะร่วมกับหน่วยงานในท้องถิ่นพัฒนาให้มีกลไก คณะทำงานเพื่อขับเคลื่อนด้านการจัดการขยะในตำบลอย่างต่อเนื่อง

 **หมวดที่4 ด้านศักยภาพ**

9.9. คนตำบลหนองแวงร่วมกับหน่วยงานที่เกี่ยวข้องในท้องถิ่นจัดให้ความรู้กับคนในตำบลเกี่ยวกับเรื่องการคัดแยกขยะแก่ครัวเรือน เพื่อเป็นการสร้างวินัย และลดการผลิตขยะตั้งแต่ในระดับครัวเรือน

 9.10 คนตำบลหนองแวงร่วมกับหน่วยงานที่เกี่ยวข้องในท้องถิ่นยกระดับครัวเรือนที่มีการจัดการขยะที่ดีให้เป็นครัวเรือนต้นแบบ เพื่อสร้างแรงบันดาลใจให้ครัวเรือนอื่น และขยายความรู้ให้กับคนในตำบล 9.11 คนตำบลหนองแวงจะร่วมกันหน่วยงานที่เกี่ยวข้องในท้องถิ่นส่งเสริมให้มีการนำองค์ความรู้ใหม่ๆ มาพัฒนาเพื่อแก้ไขปัญหาขยะให้เกิดความยั่งยืนต่อไป